Ja, siger Facebook. Nej, siger den voksende gruppe af mennesker, der mistænker Facebook for at aflytte sine godt to milliarder brugere for nøgleord, som kan målrette annoncer på baggrund af det, brugeren taler om.

Mistanken har betydet, at stakken af historier lig Kjærulffs og min kollegas er blevet højere og højere på internetfora som Reddit. Her skriver eksempelvis en canadier i en tråd med næsten 2.000 kommentarer, at han over en frokost havde talt om sojamandler, en af hans yndlingssnacks, og uden angiveligt nogensinde at have opsøgt sojamandler på internettet var Facebook pludselig plastret til med annoncer for diverse salte sojasnacks.

Mistanken om Facebooks mulige aflytning fik ilt i sommer, da Kelli Burns, en professor i massekommunikation ved University of South Florida, i et nyhedsindslag demonstrerede, hvordan hun kunne tale om en safaritur i Afrika i nærheden af sin computer og et minut efter se annoncer om safariture i Afrika på Facebook. Indslaget skabte overskrifter verden over – også selv om Burns i indslaget siger, at “hun ikke tror, at Facebook faktisk lytter med”. Det betød, at Facebook ugen efter måtte sige, at det gør virksomheden rigtignok ikke.

Det har dog ikke ændret på, at historien om Facebooks aflytning stadig lever i bedste velgående, men som med mange andre gode historier har ingen (endnu) kunnet dokumentere noget som helst. Selv har jeg heller ikke kunnet dokumentere noget. Jeg har i modsætning til min kollega, Kjærulff og Burns end ikke – på trods af plapren gennem flere dage om biler, udlandsrejser, byture og huskøb til min telefon og computer – kunnet fremprovokere bare den mindste mistænkelige annonce i min news feed.

Det gør dog ikke min kollegas, Kjærulffs eller de mange hundreder af historier på internettet mindre sande. Deres historier om anklager mod Facebook ændrer heller ikke ved, at der trods alt er andre mulige grunde til, hvorfor man kan opleve et sammenfald mellem det, man taler om, og det, man ser annoncer for på Facebook. Her er tre teorier.

Vi begynder med den evolutionære.